ХущхъуэкIэ къызэрагъэпэщ
Коронавирус узыфэ зэрыцIалэр зыпкърыту амбулаторэ кIэлъыплъыныгъэм щIэт сымаджэхэм папщIэ хущхъуэхэр зэпымыуауэ иджыри республикэм къыIэрохьэ.
КъБР-м Узыншагъэр хъумэнымкIэ и министерствэм и аптекэ нэхъыщ-хьэм сом мелуан 14,5-рэ и уасэ хущхъуэ щIалъхьащ иджыблагъэ. Абыхэм яхэтщ коронавир, арбидол, ривароксабан, ксарелто, арипливир, нэгъуэщIхэри. Узыфэ зэрыцIалэм зэрыпэщIэт хущхъуэ зэмылIэужьыгъуэу мини 7-м нэблагъэ къащэхуащ. Ахэр амбулаторэм щызыкIэлъызыгъэплъ сымаджэхэм пщIэншэу иратынущ, и щытыкIэм теухуауэ участковэ дохутырым ар ехьэлIэн хуейуэ къигъэлъэгъуамэ.
Фигу къэдгъэкIыжынщи, узыфэ шынагъуэм зэреIэзэ хущхъуэхэм щIэупщIэшхуэ яIэ зэрыхъуам къыхэкIыу Къэбэрдей-Балъкъэрыр псом япэу фармокологие IэнатIэхэм зэгурыIуэныгъэ езыщIылIахэм ящыщщ. УФ-м и Правительствэм и унафэкIэ федеральнэ бюджетым къыхэкIыу абы хухаха сом мелуан 32-м и уасэ препаратхэр къащэхунущ.
ЩхьэщэмыщI Изэ.
